Pracovný dokument útvarov Komisie - Príloha k dokumentu Oznámenie Komisie Európskemu parlamentu, Rade, Európskemu hospodárskemu a sociálnemu výboru a Výboru regiónov - K spoločným zásadám flexiistoty - Zhrnutie hodnotenia vplyvu - Zhrnutie hodnotenia vplyvu {KOM(2007) 359 v konečnom znení} {SEK(2007) 861} /* SEK/2007/0862 v konečnom znení */





[pic] | KOMISIA EURÓPSKYCH SPOLOČENSTIEV | Brusel, 27.6.2007 SEK(2007) 862 PRACOVNÝ DOKUMENT ÚTVAROV KOMISIE Príloha k dokumentu OZNÁMENIE KOMISIE EURÓPSKEMU PARLAMENTU, RADE, EURÓPSKEMU HOSPODÁRSKEMU A SOCIÁLNEMU VÝBORU A VÝBORU REGIÓNOV K spoločným zásadám flexiistoty Zhrnutie hodnotenia vplyvu ZHRNUTIE HODNOTENIA VPLYVU {KOM(2007) 359 v konečnom znení}{SEK(2007) 861} ZHRNUTIE Toto hodnotenie vplyvu je súčasťou oznámenia o flexiistote, ktoré Komisia prijala 27. júna 2007 ako reakciu na požiadavku z jarného zasadania Európskej rady. V rámci príprav tohto oznámenia Komisia uskutočnila rozsiahle konzultácie vrátane diskusií vo Výbore pre zamestnanosť a organizovala viaceré podujatia za účasti členských štátov, členov Európskeho parlamentu, sociálnych partnerov, mimovládnych organizácií a iných partnerov. Prístup flexiistoty je rozsiahly projekt, pri ktorom sa integrujú rozličné politiky tak, aby boli konzistentné v rámci premyslených politických krokov. Tieto zásahy politiky zahrnujú zmeny v regulačnom rámci podmienok pracovných zmlúv, v systéme celoživotného vzdelávania a aktívnych politík trhu práce a v systémoch sociálneho zabezpečenia (pozri políčko 5). Flexiistota patrí k Lisabonskej stratégii rastu a zamestnanosti a Integrovaným usmerneniam a prispieva k splneniu cieľov Európskej stratégie zamestnanosti na dosiahnutie väčšieho počtu a kvalitnejších pracovných miest, vyššej produktivity a kvality práce, ako aj väčšej sociálnej súdržnosti. Dôvodom uplatňovania prístupu flexiistoty je to, že na dosiahnutie cieľov stratégie rastu a zamestnanosti a zároveň aby sa zachoval a modernizoval európsky sociálny model a jeho hodnoty v období globalizácie a starnutia obyvateľstva má veľký význam vytvoriť politiky, ktoré súčasne riešia flexibilitu trhov práce, organizáciu práce a pracovnoprávne vzťahy, istotu zamestnanosti a sociálne zabezpečenie. V tomto hodnotení vplyvu sa zvažujú tri možnosti. Prvou analyzovanou možnosťou je „nepodniknúť nijaké ďalšie kroky EÚ“. Pri tejto možnosti by sa vytvorila situácia, keď by sa mnohé súčasné problémy trhov práce EÚ, ktoré sú uvedené v Lisabonskej stratégii, neriešili, najmä pokiaľ ide o segmentovaný trh práce, dlhodobú nezamestnanosť a prispôsobenie sa globalizácii a zmene zo všeobecného hľadiska. V súlade so stanoviskami všetkých členských štátov a hlavných zúčastnených strán možnosť, pri ktorej sa neurobia nijaké ďalšie kroky EÚ, z tohto dôvodu neprichádza do úvahy. Druhou možnosťou je „vypracovanie komplexných právnych predpisov týkajúcich sa flexiistoty na úrovni EÚ“. Táto možnosť nie je reálna, lebo sa z politického hľadiska viaže na subsidiaritu a proporcionalitu a pretože prístup flexiistoty je veľmi zložitý. Vplyv tejto možnosti preto nebol podrobne analyzovaný. Treťou možnosťou je „ prístup flexiistoty prostredníctvom otvorenej metódy koordinácie“. Touto možnosťou sa podporuje integrovaný prístup, ktorého súčasťou sú podmienky pracovných zmlúv, spoľahlivé systémy celoživotného vzdelávania, aktívne politiky trhu práce a moderné systémy sociálneho zabezpečenia. Namiesto návrhu uniformnej politiky sa v jednotlivých členských štátoch prijmú spoločné zásady a rozličné prístupy. Na záver tohto hodnotenia vplyvu je potrebné zdôrazniť, že najlepšou je tretia možnosť. Táto možnosť by bola začiatkom politického procesu medzi Komisiou, členskými štátmi a ďalšími zúčastnenými stranami, ktorý by bol v úplnom súlade s Lisabonskou stratégiou a otvorenou metódou koordinácie. Tento prístup by pomohol znížiť segmentáciu a dlhodobú nezamestnanosť, to znamená celkove zvýšiť prispôsobivosť globalizácii. Prispel by k dosiahnutiu cieľov Lisabonskej stratégie väčšieho počtu a kvalitnejších pracovných miest, vyššej produktivity a kvality práce a sociálnej súdržnosti. Presný vplyv flexiistoty bude závisieť od toho, ako budú členské štáty definovať svoje postupy a ako uplatnia tieto politiky. Keďže flexiistota je súčasťou širšieho rámca Lisabonskej stratégie, v tomto rámci sa bude monitorovať, posudzovať a hodnotiť.